# data[].attributes.body
Escola Municipal de Música Pau Casals

L’Escola Municipal de Música Pau Casals és un centre públic municipal creat l’any 1986, en conveni amb la Generalitat de Catalunya.
L’Escola té l’objectiu de garantir la formació i la preparació tant de les persones que  volen fer de la música un bé cultural com de les que busquen un perfil professionalitzador. Per això, tot i que està destinada als més joves, compta amb diferents línies educatives, atenent la diversitat de capacitats i interessos dels alumnes.

# data[].attributes.body
Situades a 3,5 quilòmetres de la vila, les platges de Coma-ruga, Sant Salvador i el Francàs constitueixen una de les principals atraccions del municipi.

La costa, d’uns set quilòmetres de longitud, és baixa, rectilínia i formada per platges de sorra fina. A la tranquil·litat, la transparència i la bona temperatura del mar, s’hi ha d’afegir l’alt percentatge de iode que contenen les aigües d’aquest racó de la Costa Daurada, cosa que les fa especialment saludables.

Des de 1988 la costa del Vendrell està guardonada amb Bandera Blava i és considerada, sovint, una de les millors de Catalunya.

# data[].attributes.body
Museu Arqueològic del Vendrell
El Museu Arqueològic del Vendrell conserva gran part del passat arqueològic de la comarca del Baix Penedès i mostra les característiques més importants dels principals períodes de la prehistòria, el món ibèric i l'època romana.

Gran part del fons material que hi ha al Museu prové de donacions d'aficionats a l'arqueologia que, des dels anys cinquanta fins als setanta, van anar recollint en diferents indrets de la comarca.

# data[].attributes.body
Museu Deu
El Museu Deu és un dels testimonis més importants del col·leccionisme català del segle xx. El seu fundador, l'antic notari de la vila, el Sr. Antoni Deu Font (1918-2001), va reunir una nombrosa i heterogènia col·lecció d'obres d'art que va donar al municipi l'any 1987.

El Museu Deu fou inaugurat l'any 1995, i s'ubica en una antiga casa senyorívola que fou completament remodelada en el seu interior per tal d'acollir a les sales d'exposició les col·leccions de pintura, dibuixos i aquarel·les; escultura; vidre de Nancy i vidre bufat català; ceràmica contemporània, rajoles d'arts i oficis i pots de farmàcia; morters gòtics; mobiliari d'època; art religiós format per peces d'orfebreria, talles religioses, catifes, bacines, casulles, reliquiaris, rosaris...; tot un ventall de representacions artístiques que es mostren d'una manera original i atractiva en les tres sales d'exposició permanent. La sala soterrani està destinada a la realització d'exposicions temporals de les obres de la reserva del Museu Deu.

# data[].attributes.body
-El xató
-La coca enramada
-Rostada
-Bufats
-Orelletes
-Resolis
-Pastís de Algarroba
-Vins i caves

# data[].attributes.body
L’origen del Vendrell cal cercar-lo a l’edat mitjana, tot i que diversos vestigis arqueològics de la zona evidencien la presència de pobladors des del neolític.
L’avanç fronterer dels comtes de Barcelona al s. X va implicar la conquesta del territori que ara ocupa el Baix Penedès, que des del primer terç del s. VIII era del domini musulmà. Punt estratègic a la marca del Penedès, les terres vendrellenques, juntament amb els nuclis de Santa Oliva i Calders, van ser objecte de disputa entre el noble Bernat Otger i el monestir de Sant Cugat del Vallès, que en sortí vencedor. És en aquest plet del 1037 que trobem citat per primer cop el nom del Vendrell.

# data[].attributes.body
La Festa del Pa Beneit és una de les tradicions més característiques i emblemàtiques del nostre municipi. El seu origen és medieval (quan el pa era la base de l’alimentació de la població) i es remunta a la benedicció que antigament es feia de la farina vella abans de segar el blat nou. La celebració es duia a terme a la vuitada de Corpus, ja que era la temporada que coincidia amb la sega.

# data[].attributes.body
El Vendrell és una vila de la regió del Penedès, capital de la comarca del Baix Penedès. Per la seva ubicació, en una cruïlla de camins oberta al mar, el Vendrell ha estat històricament un lloc de pas i punt de trobada de cultures, d'intercanvis comercials i de difusió d'idees. Es troba a 28 km de Tarragona i a 64 km de Barcelona.